Tanahat

Tanahat ( armenavon Թանահատ ), tir armenafe tucpastaxe tigise arte 7 km- rone Vernashen wida koe Gladzor dota ke Vayots Dzor winka vagee Xayastana.

Tawavopafa debala 
Tanahat tucpastaxe moe geefa datca ke Teksar mefta vwon ice mon 2200 m- tigir. Vansara dir medrikafa, moo arestafa kelda. Pokeon dere tigid :
 Proshaberd ralma
 Gladzor kotla
 Spitakavor tucpastaxe

Izva 
Xanta ke Tanahat tir megrupeckena voxen taneafa evla ke tucpastaxe co tir ke VIII-eafa decemda moni 735, sedme Stepanos Orbelyan izvopik is tujradik. Debak bak XIII-eafa decemda gan Proshyan sersaf prostelay zo malvegedur. . 

Ison, tucpastaxe milugale rotir tiyir reduxo va mialukugalafa Gladzor kotla.

Kolna 
Bate orikaburgife tucpastaxe vas Surp Stepanos dalafa uja is Surp Nshan amuda jadion ruldar. 

Surp Stefanos uja bak 1273-1279 zo kolnayar. Tir gamdakorafa is budenafa is riwe lujorafa, dem ronefa tolvegemafa olkoba, is dem vamoefa truga koeon akintakorafa vox diveon santolkrilafa, is dem ticef yaskokoraf fey. Koak abicote zo yunkeyer ( anamez ke tuvel is dilk ), voxen divak vas kulafa sulemafa zikexa valey konaka ponyaskafa tola remrusa va lentef lentor isu ronef isu geef ruldar : keve geef lentor, va flaweza dilfusa va perfava  trasit, voxis toloya ara perfava malulisa gu vim vamoe bartivela ; truga luxeon tir dem tanoy krapol dilfus va jaftol ( erbilok ke Orbelyan yasa ) is tanoy kiiz vannaris va namulolye ( erbilok ke Proshyan ) is tanoya jaftolafa taka isu krapolafa voxis toloyi zveri.

Dye kevlente uja, kolna ape tisa Surp Nshan amuda ( slameyena bak 1307 ) tir tantamaxo dem kovakorafa galza is ticefa tolbopifa kepaita.  Taltefo runexo wale xutek zikenaf gu pru az ticef cisek kaatoes va suptafa watsa tir, i va turietavayana tcabanesa nakila koswayana gan  yamba. 

Rawaks grufuneyen bak 1970 gee uja vas tanoyo tantamaxo is yona wideytafa kolna isu alkafa ruldad. Ison monexo ke Tanahat va konak xatckar atcom ke XIII-eafa decemda.

Dere rupec

Vuestexa 

Tanahat tucpastaxe
Tanahat tucpastaxe